Gara poetica 
Samugheo (1 settembre 1976)

Poetas:
Gavinu Piredda
Remundu Piras

Temi:
1° tema:  S’omine – S’animale
2° tema: 

ESORDIU

G. Piredda 
A Samugheo ospitale e festosa 
‘eris promissu aimis de torrare,
in parte nessi pro la cuntentare 
ca est abetuada a tropu cosa; 
'eris t'apo lassadu ischertiare, 
Piras, ca zente meda ch'as tifosa; 
istasero giogamus a imbrèstias 
e comente a deris no ischertias.

Piras 
A lassas sas minetas a de-se, 
ca no ischis comente andat s'arzola; 
prite ses reclutedda in sutagola 
ch'illucidat sas botas a su Rê; 
dae cando apin sas garas postu pê 
no m’an iscutu una olta sola; 
e-i como a betzesa non bi creo 
chi m'iscudat Gavinu in Samugheo!

G. Piredda 
Remundu, in calidade de poete 
t'est pagu bellu a fagher s'ispacone; 
lassa sos Rês, ch'est una illusione 
nen creo s'atendente chi ti fete; 
a tie iscutu at Pitanu Morete 
e t'at iscutu Barore Tucone; 
ei sos chi oe sun cantende fora 
iscutu t'an e t'iscuden ancora.

Piras 
Tucone fit, cantende, un'uraganu 
Morete fit unu terremotu, 
ma Piras s'est difesu da-e totu 
in sas garas cantende manu-manu; 
tue naras ch'iscutu mi at Pitanu 
cando non l'as intesu nen connotu; 
bisonzu ater'istrada chi t'aberzas 
e fàulas cun megus non nde nerzas.

G. Piredda 
Cun cust'otava ambìgua e modesta 
no creo chi su pòpulu l'apaghes; 
anzis meschina figura bi faghes 
si faularzu mi giamas notesta; 
ca Pitanu Morete 'e Tresnuraghes 
t'at iscutu de Sènnori in sa festa; 
e de cantu, Remundu, t'at iscutu 
as tantu tempus sos zirotos giutu.

Piras 
Be’, como chi as nadu su paese 
bisonzu a mi rispondere chi ti premas; 
nàrami de su palcu sos sistemas 
e da 'ue piòpidu nde sese; 
nara s'annu, su die e-i su mese 
e ite fit s'argumentu 'e sos temas; 
giaghi fisti de criticu in divisa 
mi teves dare risposta pretzisa.

G. Piredda 
A narrer totu da-e raighina 
no tenet d'importansia un' apena; 
ma pariat Pitanu una balena 
e tue a fronte a issu una sardina; 
tue cantas Giustìssia Divina 
e issu sa Giustìssia Terrena; 
poi si naro s’èsitu 'e sa gala 
parias Cristos cun sa rughe a pala!

Piras 
Be', como giustu siat o non giustu 
a su passadu ‘etamus afianzu; 
e ammito chi dadu m'apat banzu 
ca fit Morete poeta robustu; 
ma tue non ti leas cussu gustu 
prite pares a mie tropu lanzu; 
e a mi dare anzu tardu o chito 
a bracos de Romana non permito!

G. Píredda 
Remundu, lass' 'istare sa matana 
ca como t'at su pòpulu cumpresu; 
ca prima as nadu chi ti ses difesu 
e chi mai cantende iscutu t'ana; 
in cantu a sos bracos de Romana 
non timen a su cane iddanoesu; 
e mancu tue ti teves illùdere 
de Romana sos bracos a iscùdere.

Piras 
Be', como jaghi sa gherra preferis 
ti lasso ischertiare, si nd'as gana; 
cant'e cantu sos bracos de Romana 
a currere non sun tantu lezeris; 
ca pro currer cun canes levrieris 
non be-i cheret cateddos de tana; 
poden servire a sos catziadores 
ma jughen pro brincare ancas minores.

G. Piredda 
Sos bracos de Romana no s'arrean 
c'an coragiu e briu pro nde dare; 
non los pòdene mai ischirriare, 
cun canes furisteris cando gherran; 
ca no tzedini mai cando aferran 
finzas a benner sas dentes a pare; 
sos bostros curren ma no ana coro 
ca timen finamentas s’umbra issoro!

Piras 
Ma daghi as tropu pòvera sa dita 
proite naras ch'as canes famados? 
Sos bostros cando sun arrabiados 
si che los catzan cun d-un'istechita; 
sos canes nostros sun ratza mannita 
poi sun canes seletzionados; 
e ca sun adestrados canes bonos 
pagan finzas su lussu sos padronos.

G. Piredda 
Sos bracos nostros sun de mesa taglia, 
ma cando gherran sun semper seguros; 
sos bostros faghen dolu, sos iscuros, 
s'intenden su trambustu ‘e sa bataglia; 
ca no importat si sunu maduros 
si lis mancat sa grinta e-i s'iscaglia; 
pro cussu a dolumannu 'e sos padronos
mancu a bochire pùlighes sun bonos!

Piras 
Ma nara cando as a fagher sa proa 
de Iddanoa a iscuder su cane? 
Deo a sos bracos bostros lis do pane 
e s'istan frimmos e faghen sa coa, 
mentres si b'est su cane 'e Iddanoa 
Gavinu etat sa oghe dae addane; 
bisonzu chi su cane siat presu 
si no etat sa oghe da-e tesu!

G. Piredda 
Si d'adescare sos bracos ti pones, 
Remundu, faghes fine pagu bella; 
ca sun gelosos de sa roba istella, 
de laghinza, de chedda e de anzones 
iscussorzados ch'ana sos mazzones 
ca faghen note e die sentinella; 
mentres si b'est su cane iddanoesu 
dividin cun sos groddes mesu-mesu!

Piras 
Sos mazzones si ch'istan a isteju
ca sos pastores nostros sun armados, 
ca cun piumu los an iscaddados 
e no lis dan apena de agheju; 
sos bracos bostros sun de pagu preju 
mentres sos nostros sun apressiados; 
ponedila sa manu in sa cussènsia 
ca be-i passat manna diferènsia!

G. Piredda 
Remundu, 'e Iddanoa su canile 
est una imbastardida raigatza; 
sos bracos nostros sun sa menzus ratza 
pro difesa de zente e de cuile; 
a matzone, a porcrabu e a s'assile 
in tempus malu e bonu lis dan catza; 
ca sun inteligentes e de nasu 
mancu sas aes tén lassare in pasu.

Piras 
Bae chi a sos bracos de Remundu 
sos tuos no lis faghen sa camedda; 
bantados sun sos canes de Piredda 
sos mios sun sos menzus de su mundu; 
poi su note drommin tropu a fundu 
e-i sos ladros vìsitan sa chedda; 
bi podet capitare una tragèdia 
e-a issos non bessit mancu pèdia.

G. Piredda 
Remundu, as sos contos fatu male 
e menzus est sa uca chi ti tupes; 
prite non proas tue si bi rupes 
a b'intrare ‘e Piredda in su pasciale? 
Mancari sias forte e colossale 
si t'avicinas non ti los iscupes; 
ca ti faghen sa este a colabrou 
e si che sutzan su sàmbene tou.

Piras 
Ma proite t'agitas e t'airas
si ti rispondo in manera brullana? 
No est 'istada un'ofesa metzana 
e bido chi che pibera ti giras; 
però d'iscuder a Remundu Piras 
bois bos che morides cun sa gana; 
ca s'istrada bos serro e bos abberzo 
e de ois nde fato su chi chelzo.

G. Piredda 
Lassa custas fumògenas cortinas
si energias possedis intègras; 
e-a risponder cun frases allegras 
custu no est teatru 'e pantominas; 
Remundu, si a Gavinu t'avicinas, 
mancari solidu ti disintègras; 
poi non d'etas palatos ne rocas 
ateretantu a Gavinu non tocas!

Piras 
Si mi ses isfidende a ferru-fritu, 
Gavinu, faghebei atentzione; 
cando unu diventat campione 
tenet de faeddare su diritu; 
su tronu meu est fatu de granitu 
e non ndel'etat perunu ciclone; 
mentre a nd'etare su tronu ‘e Piredda 
bastat de mover un'aerighedda.

G. Piredda 
A sa brulla, Remundu, sa uca serra 
ca sa zente pretendet menzus frutos; 
mi, ch'imperos e regnos fin distrutos 
da-e rivoluzione e da-e gherra; 
e illusos che tue, fin'a terra 
cantos da-e su tronu nde sun rutos! 
E tue ancora, Remundu, no crese 
chi dae su tronu già rutu nde sese!

Piras 
A ti tocare non bi ponzo cura 
e ne a ti tratare in modu feu; 
però non lu toches su tronu meu 
ca mi l'at regaladu sa natura; 
deo non tenzo 'e sa gherra paura 
deo tenzo paura solu ‘e Deu; 
de àttere paura non nde tenzo 
fin'a morer su tronu lu mantenzo! 
G. Piredda 
Piras da' sos altares de sa gloria
finzas a morrer non nde cheret ruer;
si da-e s'altu subra su piuer 
semper finida est sa terrena boria; 
e cando unu segura at sa vittoria 
be-i pensat s'iscunfita a lu destruer; 
c'a sa fine de morrer no isetan 
proite sos mortales nde lu etan!

Piras 
Bastat, ch'ogamus s'esòrdiu a fora 
prite cheren sos temas a cantare; 
ma, si mi cheres su tronu leare 
de s'Elicona, non mi paret s'ora; 
ca eo non bi so pensende ancora 
da-e su tronu a minde calare; 
e si mi nde calera da' incue 
tando a su postu meu bi ses tue!

G. Piredda 
Fino, gia chi s’esòrdiu abbandonas, 
prite tevet su tema ispargher alas; 
ma menzus, dae su tronu a tinde calas 
e de su mundu sas leges perdonas? 
Ca si no ti nde calas a sas bonas, 
Remundu, ti nd'etamus a sas malas; 
ca sun gai sas leges naturales 
e menzus est chi solu ti nde cales!

1° tema:  S’omine – S’animale

G. Piredda 
S'esòrdiu as intesu, Samugheo, 
cun-d-unu pagu 'e pìbere e de sale, 
in sa lògica sana e galateo 
sen'ofesas chi tochen su penale; 
ma no isco si dignu nde so 'eo 
ca su tema a cantare est s'ideale, 
proghi esaltare in su palcu lu pote 
ca s'òmine bos canto custu note.

Piras 
Su pùbblicu s’esòrdiu at intesu 
cun-d-un'atacu a sistema frontale; 
che avocados in su tribunale 
cando cliente ‘e lussu an difesu; 
ma unu s'àteru no at ofesu 
ca no amus tocadu sa morale; 
issu s'imperadore de su mundu... 
e dadu s’Animale an a Remundu.

G. Piredda 
At sa Bìbbia Sacra ispiegadu 
chi Deus calat da-e s'Empireu 
e prima 'e totu fit s'òmine meu 
da' unu punzu 'e argilla impastadu; 
una costa da' issu nd'at bogadu 
e fatu l'ada sa cumpagna Deu; 
sos animales cambian retratos, 
nàralu tue comente fin fatos.

Piras 
Pro me materiale no abisciat 
niente no impastat ne violat 
e in su globo terrestre los misciat 
poi chi criat totu inue colat; 
bi nd'at chi nadat e àteru istrisciat, 
cale caminat, s'àteru chi olat; 
ca sa fac' 'e sa terra est populada 
de animales chi contu non b'ada.

G. Piredda 
Zertu chi s'animale no est inùtile, 
cando rendet, tet s'òmine godire, 
e sena issu non podet transire 
ca fintzas trabagliende ja m'est ùtile; 
s'òmine pero at intelletu sùtile 
cosas pro inventare e iscoprire; 
cun s'iscientza isfrutat sa natura 
e de te at guvemu e tenet cura.

Piras 
S’òmine si animale no at vicinu 
est cundennadu a fagher vida dura; 
prima fit a su postu 'e sa vetura 
ca faghiat impresse su caminu; 
chena su caddu Santu Costantinu 
aiat fatu pèssima figura, 
ca in s'antighidade in-d-ogni terra 
cun su caddu s'inchiat una gherra.

G. Piredda 
S'esseras unu caddu curridore 
bi fit bellu de s'omine avicinu; 
ma prima tentu as unu domadore 
poi t'at fatu iscola su fantinu; 
t'at jutu a gherra Santu Costantinu 
de totu sas bataglias binchidore; 
Imperadore prima e poi Santu... 
tue no ses che issu ateretantu.

Piras 
Ma in palos e pistas subra mia 
an capitales mannos iscummissu; 
pero s’eroe nàschidu a Naissu 
vantagiu at dae sa cavalleria;
tue pro cumandare fist ebbia 
ma dae me sas bataglias as bissu, 
ca est su caddu pienu 'e bravura 
e nemmancu de morrer at paura.

G. Piredda 
A Costantinu lu jaman eroe 
condotieru de dotes singulares 
e l’intitulan arcos millenares 
ca fatu at in sas gherras bonu proe; 
che lu pigat sa Cheja a sos altares 
e festegiadu in mesu mundu est oe; 
e d-ogn'annu lu festan dae nou, 
festa non faghen a su caddu tou.

Piras
S'òmine pagu mèritu mi dada 
ca pensat ogni cosa a sa lezera; 
ma s'àrdia 'e su Santu cunsidera, 
chie la curret si caddos non b'ada? 
Tue t'impompas a sa Cavalcada 
cando sa dama setzis a gropera; 
cuss'animale nòbile, perdona,
ti faghet fagher sa figura ona.

G. Piredda 
Su caddu tou, at s’òmine ferradu
po chi caminet bene ogn’istajone;
e cun pascescia, cun frusta e isprone 
l'at fintz'a sa gropera abituadu; 
cando cheret l'atacat a s’aradu 
a su calesse o a su carretone; 
lu trato ene ca trabagliat fissu 
pero restat a mie sutamissu.

Piras 
Su caddu est animale inteligente 
e de isse s'istoria at iscritu,
ca ue b'at ghiacciu e faghet fritu 
subra islitas trasportat sa zente; 
Santu Zuseppe leat su molente 
cando a Gesùs ocultat in Egitu; 
setzit a Cristos cun Nostra Segnora 
ponzendechelu 'e perìgulu fora.

G. Piredda 
Crìstos at cambiadu panorama 
cando lu fit Erode minetende; 
Zusepe leat s'àinu traende 
e salvat su Messia da-e su drama; 
ma s'idea de s'òmine est, cumprende, 
a setzer a gropera fizu e mama; 
poi Zusepe at sètzidu un'iscuta, 
ma fit s'òmine susu e tue suta.

Piras 
Tzertu fi' eo de su pesu suta 
mansuetu e pienu de passèntzia; 
ma manchende de àinu sa rèntzia 
Cristos aiat fatu fine bruta; 
s'aias tentu apenas de cussèntzia 
aimis sètzidu a iscuta-iscuta; 
pero faghes, ca ses una iena 
corrias ladas in sa pedde anzena.

G. Piredda 
A Cristos e Maria Nazarena 
ti onoras ca fatu as de teracu; 
pero Santu Zuseppe, unu barracu 
t’at fatu po cuvrenu in terr'anzena; 
e ca fisti famidu e fisti istracu 
t'at dadu a manigare paza e vena, 
ca po te fiat su mazore iscopu, 
antzis mi paret ch'apat fatu tropu.

Piras 
Cun Cristos fossi so imparentadu 
o semus cumpagnos de isventura; 
sa rughe at a pala trasportadu 
e poi morit in sa rughe dura; 
'eo la juto da' cando so nádu 
e m’acumpagnat a sa sepoltura; 
pro cussu una proenda mi regalas 
ca 'eo puru apo sa rughe in palas.

G. Piredda 
Ti trato ene ca fatu as sa proa 
de trasportare sa Sacra Famiglia 
e po cussu ti còmporo una briglia, 
bàtile fiocadu e sedda noa; 
ti fato ogni die bruschistriglia 
e ti ponzo fiocos in sa coa; 
poi si moris in sa terra frita 
sa rughe t'apo a ponner a cabita.

Piras 
Sa bruschistriglia cun su passa-manu 
ti lu permito ma non mi provoches; 
e non cherzo a mie chi fioches, 
pro gai mi lu das in paza e ranu; 
e-i sa coa mia no la toches 
ca tevo ischeltiare in su eranu; 
ca cando ischèltio e bastat etzètera 
eo so pius bellu a coa tètera.

G. Piredda 
Unu pagu 'e proenda ti la leo
si carras linna e giras in sa mola;
e s'ischèltias fàghelu a sa sola, 
non ti permitas cando ti setz' 'eo; 
ca si no’ t'arrunchilo e trobeo 
de sa vetirinaria in s'iscola; 
e-a sa sola o cun àteras bèstias 
as a bier chi gia non b’ischèstìas.

Piras 
Omine, non ti fetas su redossu 
ca si mi tratras male crabiolo, 
prìte ti leo a calches e-a mossu 
e suta sas cresuras ti che colo; 
e da’ poi s'aciapo calchi fossu 
fato s'ingrusciada e ti ch’imbolo; 
e, atentu, non fetas fine bruta 
mi chi est mala 'e s'àinu sa ruta.

G. Piredda 
S’as de m'ispeldisciare s'arrennou 
tue che jughes machines in mente, 
prite ti prendo, compare molente, 
e colpo forte a su fisicu tou; 
a pustis leo unu cannau nou 
e ti l’astringo a nodu currente;
poi chi mortu ses atuligadu 
naro chi su puntore t'est pigadu.
Piras 
Gia l'isco masellajos che a tie 
e camèfices viven in totue; 
ma ite faghes si ochis a mie, 
mira chi su penale b’est in-cue 
e ti nd'impudas un'àteru die 
prite sa linna a coddu carras tue; 
e pesante trasportas unu zàinu 
ca passas tue a su postu 'e s'àinu.

G. Piredda 
Mi dispiaghet ca jamadu sese 
nòbile cavalieri de natura; 
ma si morzeras tue ite ti crése 
chi deo carre linna adiritura; 
ca como ischis ch'in-d-ogni paese 
b’at tratores e càmiu e vetura, 
po iscaldire e po fagher coghina 
e non bataglio sa ratza ainina.

Piras 
Si no m'impitas lassa sa matana 
apo divescias sodisfatziones; 
ma mira 'e sas elveghes sos masones 
sun sa richesa 'e sa zenia umana, 
proite renden peta, latte e lana 
e sun iscuisitos sos anzones; 
si manco deo a 'ue ti ostas 
e s'ingiantu ti màndigas sas costas.

G. Piredda 
Sa elveghe pastòrigo, s'iscura
e la cuvreno in tempus de rigore; 
si fiocat, mangime su pastore 
li dat e de non morrer est segura; 
li faghet male, nèula e lentore 
e non si salvat da-e s'abbadura; 
sas pìndulas li dao a sa dejuna 
e si las curo non de morit una.

Piras 
Si sa elveghe la lassas de sesi 
nde 'idimus de òmines fallidos, 
ca in s'antighidade fin bestidos 
de lana tèssida e totu de fresi; 
da-e su latte e peddes in Tiesi 
sa bona parte si sun irrichidos, 
ca sos industriales caseàrios 
si tind'abizas sun miliardàrios.
G. Piredda 
Ma si su casu at pasta iscuisita 
pensa ch'est da' s'inzèniu 'e s'omìne; 
ca sa elveghe sufrit su topine 
la curo cun sa pedra biaita; 
poi si si la leat su 'addine 
li ponzo in conca, calda una palita; 
da-e sos animales la difendo,
s'est betza o si non rendet la endo.

Piras 
Ma prite prendes su cane in sa chedda 
e tue in sa pinneta istas drommidu? 
Mi', s'antigu capoto preferidu 
fit una pedde de lana niedda; 
su matessi aliat pro sa sedda 
e fist cuvrenadu e imbellidu, 
usende pedde cota e pedde crua 
ca non ti caltzas cun sa pedde tua.

G. Piredda 
Beru mi caltzo e mi fato sa 'este 
da-e sa lana tua o montoninu; 
ma ite faghet sa elveghe areste 
abandonada a s'ingratu destìnu? 
A sa maseda fato su vacinu 
e la salvo dae lua, fogu e peste; 
si ti mancat de s'òmine s'iscèntzia 
isparit de sa ratza s'esistèntzia.

Piras 
Ammito chi mi cures e mi pulghes 
però ti campas da’ sos frutos mios; 
da' sas concutzas e dae tratalios 
ti ch'ingrassas chi mancu non t'aulghes; 
manzanu e sero sa elveghe mulghes 
prite de latte ‘onu bundat rios, 
ca sempre chibera est sa tita sua... 
Prite non mulghes a muzere tua?

G. Piredda 
A mulgher late a sa mia signora 
non li bundat perenne sa funtana; 
una 'ia sos fizos súta l'ana 
che fidele e felice allatadora; 
ma sa elveghe la ponzo in collana 
e l'ataco sonaza e picalora 
e ca s'imbrutat, sa coa li fato... 
a tind'abizas comente la trato?

Piras
In picalora e sonaza mi pones 
e calchi olta chessile mi jamas; 
pero ca ses gulosu tue bramas 
de arrustire sos menzus bucones; 
innotzentes iscannas sos anzones 
e-i sos fizos leas a sas mamas; 
non sunu lezes sanas e ne bellas... 
Proite a fizos tuos non masellas?

G. Piredda 
Remundu 'eo in su regnu animale 
imperadore so ti fato ischire; 
mere de allevare e de ochire 
po usu de provista e cumerciale; 
poi si cheres s'òmine punire 
ti faghes unu Còdice Penale; 
pero c'a fagher leges non ses bonu
istas a su chi faghet su padronu.

Piras 
Sos animales non faghen apellos 
ca sun de sa peràula privados; 
ma prit'ochis porcheddos e bitellos 
da' sas mamas sen'esser istitados? 
est s'animale in totu sos masellos 
in sas fieras e in sos mercados; 
de me fatende istrage chena dolu 
proite ses pessende a tie solu.

G. Piredda 
Animale, proite calchi die 
non ti ribellas e ti pesas reu? 
Ma a mie sa rejone at dadu Deu 
po cussu sutamissu istas a mie; 
si tue esseras a su postu meu 
faghias su chi eo fato a tie; 
eo fato su meu torracontu,
peus po te chi ses naschidu tontu.

Piras 
Sa elveghe de fele no est dotada
inerme e innotzente in sas bideas; 
pro cussu est chi cun issa ti recreas 
ca tonta sa natura fata l'ada; 
ma tocca una leonessa anzada 
a bider si sos fizos che li leas; 
guai, s'est ch'a issa t'avicinas 
ca finis pastu 'e sas dentes felinas.
G. Piredda 
Remundu, una terribile fiera 
chena sas armas non poto afrontare; 
pero s'òmine arrivat a domare 
s'elefante, sa tigre, sa pantera; 
in cantu a su leone, sa manera 
fato, sos fizos de li caturare, 
chi s'ismèntigan fintzas sa foresta 
e cun s'òmine poi faghen festa.

Piras 
Si caturas su fizu a traighimentu
no est leale nen bidea sana, 
ca sos minores mancu dentes ana 
e arrivare podes a s'intentu; 
ma si sutzedit in cussu momentu 
sa mama issoro 'e torrare a sa tana 
bisonzat ch’oju onu e arma jutes, 
ma timo sas mudandas chi t'imbrutes.

G. Piredda 
‘Eo de arma e de coragiu armadu 
ando sos fizos a li caturare; 
poi los bies in su circu umpare 
cantu lis ada s'òmine imparadu; 
in-d-unu chisciu de ferru infogadu 
a unu a unu los fato brincare; 
da chi an s'iscola ‘e s'omine connotu
mustran sas dentes ma brincan etotu.

Piras
Como lassamus su leone addane 
chi s'òmine in su circu at divertidu; 
ma non ses a domare resessidu 
su grodde nadu dai certos «margiane»; 
fèminas b'at ch'allevan su cane 
pranzan cun issu e lu tenen pulidu 
e ca lu cheren bene e l'an afetu 
si che lu corcan finas in su letu.

G. Piredda 
Sos chi sun iscultende a mente sana 
creo chi s'importantzia connoscan, 
prite sos canes s'ambiente isporcan 
ma certas unas su coro li dana; 
cussas chi cun su cane si che colcan, 
s'iscuras, est ca òmine no ana; 
si òmine b'andat, giran sos chelveddos 
e che sèrrana fora sos cateddos.
Piras 
Ma su cane est fidada sentinella 
chi at sa vida a s'òmine salvadu, 
ca bind'at de sas ancas mutiladu 
chi non bat ite fagher s'istampella; 
setzin a rodas in sa carrozzella 
e da' su cane sou 'enit tiradu; 
e lu jughet in giru in sa tzitade 
comente chi juterat unu frade.

G. Piredda 
Pero su cane s'est perigulosu 
cun-d-una musarola lu asseguro; 
deo lu curo cand'est puligosu 
ne cando jughet tzeca lu trascuro; 
atteretantu fatto s'est runzosu,
finamentas sa ràbbia li curo.
Si l'abandono 'eo, pagu gosat, 
daghi lu curo dormit e reposat.

Piras 
Ma non semper mi curas a dovere 
ca s'òmine egoista est fatu gai; 
si a su cane l'iscudet su mere 
torrat luego in paghe cun babai; 
ma si s’òmine iscudet sa muzere 
li faghet lite e no perdonat mai; 
ma su cane est a s'òmine fidele 
e non muntenet òdiu ne fele.

G. Piredda 
Su cane istat de s'òmine afaca 
màssimu cando li dat ranciu onu; 
ca sa fèmina mia no est maca 
si l'iscudo no usat su perdonu; 
si su padronu iscudet sa teraca 
lu processat e càmbiat padronu; 
su cane incassat e no si difendet 
prite no at rajone nen cumprendet.

Piras 
Ma nara cantos pèrdene sa vida 
a s'improvisu in zona desolada; 
su cane a su padronu pro una chida 
l'at tentadu che sentinella armada; 
mortu 'e sidis, a bentre famida 
unu momentu fidadu no l'ada; 
mancari mortu at su mere difesu 
fatende istare sas aes atesu.

G. Piredda 
Beru chi l'at tentadu s'animale 
fintzas a cando iscobertu est istadu; 
ma s'òmine nd'at bene istudiadu 
de morrer ite fit sa causale; 
e l'at fatu unu bellu funerale 
e l'at intro sa tumba collocadu, 
ponzèndebi sa foto po ammentu... 
De su cane non b'est s'ingrandimentu.

Piras 
Ma unu catziadore cunsidera
si chena cane det catziare at grana; 
osserva sa fromija in s'istiera 
chi est in movimentu chitulana, 
chircat sementas de ogni manera 
e che las jughet a intro sa tana; 
istat a s'and'e torra ferru-ferru 
fatèndesi provistas pro s'ijerru.

G. Piredda
Ateros animales mi presenta
po non b'aer nen lite nen murrunzu; 
sa fromija no istat a deunzu 
e po s’ijerru trabagliat cuntenta; 
pero sas primas abas de s'atunzu 
li bagnat e germogliat sa sementa; 
e si ponet sa vida a su bersagliu 
e faghet in debadas su trabagliu.

Piras 
Inteligente est sa fromija mia 
prite pane non pedit ne invocat, 
issa s'iscavat una gelleria 
chi un'utiu 'e aba no bi tocat; 
a s'internu 'e sa tana che collocat 
sementzas bonas de ogni zenia 
pro cando faghet fritu, aba e nie 
e non b'at parassitas che a tie.

G. Piredda 
A bides sa fromija poberina 
sufrit letargu, ùmidu e collassu 
e-d-est de badas fadiga e fragassu 
chi faghet cussa ratza animalina; 
s'òmine ponet su trigu in s'ammassu, 
su inu e-i su casu in sa chentina 
e in annadas iscarsas e tristas 
non li màncana mai sas provistas.

Piras 
Ma mancu sa fromija 'ides famida 
ca non li mancat provista e iscorta; 
cand'est su sole 'e Levante in sa porta 
movet a tribagliare tot'unida; 
trasportat e assistit sa ferida 
e sepoltura dat a sa ch'est morta; 
e si mandronas de issas be-i ada 
'enit in malu modu esiliada.

G. Piredda 
Fromija, tenes nòbile penseris 
ca a s'umana zenia ti avicinas; 
ma comente ti curas si ti feris 
si dutores no as nen meighinas? 
Infermieras e infermieris 
no as che deo, cun crocerossinas; 
prontu-sucursu po calch'incidente... 
Tue tenes s'istintu solamente.

Piras 
Sa fromija pro leze naturale 
at de suguagliantzia su meritu; 
s'alimentatzione est uguale 
e pro drommire uguale at s'abitu; 
totu tribaglian a caldu e fritu 
e su tribagliu est impartziale: 
una comunidade positiva... 
Sa repùbblica tua est negativa.

G. Piredda 
Remundu, no as fatu atentzione 
ca bene a sa fromija no abàidas, 
prite non tenen, sas chi sun malàidas 
cura, riposu, assiguratzione; 
e-i sas chi sun betzas e decàidas 
non tenen che a mie pensione, 
ma issa, sa ch'est betza o male sana 
che-la fùliat fora da-e sa tana.

Piras 
Lassamus sa fromija decorosa 
ca in talentu sùperat s’omine 
e passamus a s’abe industriosa 
chi carrat a sa casa su polline 
e faghet mele onu e mele fine 
dulche chi non s'agatat menzus cosa; 
e si s’òmine tou si bi astringhet 
fintzamentas sos pòddighes si linghet.

G. Piredda 
Solidale po s'abe semper so 
prite apagat de tantos sa gana; 
s'òmine faghet casiddos però 
e la ponet in zona soliana 
e in annada frìgida e mezzana 
iscuisitu alimentu li do; 
issa non podet bessire a su fritu 
ma s'òmine li passat s'apititu.

Piras 
In s'alveare s'abe at sentinellas 
chi non lassat istrànias bintrare; 
e bessit s’operaja in dies bellas 
s'umore a sos fiores a sutzare; 
su bellu est a s'iscuru a fabricare 
geometricamente sas casellas 
'ue su mele deponet, atua 
sen'isbagliare sa casella sua.

G. Piredda 
Ma eo cando e' gelu est un'annada 
chi su fàmine e fritu li dan banzu, 
sa simula li ponzo tucherada 
poi pane reale l'ofro a pranzu; 
de fruta ona li do marmellada 
e la difendo dae s'espe terranzu, 
ca s'òmine lu brujat in sa tana 
e paschet s'abe trancuilla e sana.

Píras 
Ma si 'eo so lìbera, perdona 
tue perunu azudu no mi dasa 
e ca so 'eo 'e mele sa padrona 
cuss'alimentu da-e s'abe l'asa; 
oculta tenzo a s'òmine sa casa 
e poto pasculare in-d-ogni zona 
e-a sas temporadas ja mi zibo 
ca sa provista 'e su mele m’arribo.

G. Piredda 
Abe, ti salvas in sa primavera 
cando sun birdes pianu e collina; 
ma cando atacan fogu in s'istiera 
chi faghen linna e pàsculu a chijina 
'ue t'as a salvare, poberina, 
si sa campagna est una carvonera? 
S'òmine 'e ti salvare at dadu proa 
ca po sos fogos t'at fatu sa doa.

Piras 
Ma 'idu as de sa rùndine su olu 
lezera e de s'ispecie emigrante, 
torrat da' su Ponente a su Levante 
chena chi jutat bùssola, a su solu;
issa s'ispostat da-e polu a polu 
a mizas de chilòmetros distante 
e torrat a inue est prima istada... 
S'òmiine si che perdet in istrada.

G. Piredda
Sa rundinella torrat in beranu
ma cantas binde morit in caminu! 
S'òmine meu in su sutamarinu 
ocultamente esplorat s'oceanu; 
poi viagiat in s'aeroplanu 
e-i su globo atraessat continu, 
da’ Est a Ovest, da' Sud a Nordo 
de sas aladas màchinas a bordo.

Piras 
Sa rùndine s'aviat peregrina
ca l'ispronat su clima e-i s'amore; 
la guidat s'istintu sognadore 
ca de sas rundas est beniamina; 
tue consumas nàfata e benzina 
e ispèndese meda in su motore; 
ma eo giro in sa Rosa 'e sos bentos 
senza motores e ne istrumentos.

G. Piredda 
Sa rundinella alada criadura 
emigrat semper a unu puntu fissu; 
ma s’òmine at in garas iscummissu 
a deghemiza metros de altura; 
sa rùndine at sa alas po natura, 
s’òmine invece si las ponet issu; 
tue cale animale mi signalas, 
chena nd'aer, chi sas postu alas?

Piras
Omine, 'e sos puzones ti consola 
ca ti tên sas campagnas populare; 
sos pisches populadu ti an su mare 
e viven sena s'òmine a sa sola; 
su pilota cando est prontu a bolare 
at fatu tantos annos de iscola; 
sa rundinella pro natura aprendet 
e peri sas iscolas no ispendet.

G. Piredda 
Si pische populadu at sa marina 
e-a briga misciada est s'animale; 
s'òmine 'e mare tocat su fundale 
e nd'ogat sa richesa corallina; 
'ue su buju est profundu e totale 
l'illùmino cun-d-una lampadina, 
fotografende su mare profundu 
e cantos animales b'at in fundu.

Piras 
Sos pisches mios a briga misciada 
naras chi sun vivende in aba e rena; 
tue 'e mare controllas un'apena 
e no un'estensione iscunfinada; 
non t'avicines a su pische-ispada 
a pische-cane ne a sa balena;
ne-i s'abissu 'e mare non violes 
bisonzus in aba fine chi che coles.

G. Piredda 
Pische, s'imperu tou si ti seras 
controllo cun sas zonas vietadas; 
su domìniu tenzo 'e sas aèras 
gai de sas terrenas incontradas; 
su mare sulco cun sas corazzadas 
e calo a basciu cun sas batisferas 
e impresono cando calo a josso 
finas de sa balena su colosso.

Piras 
Òmine, ìstadi atesu da-e me
non toches de sos pisches su zigante; 
pro chi trassistu sias e birbante 
lassa tzertos colossos a de-sè; 
ite faghes defronte a s'elefante 
si po disgrascia ti calat su pé? 
A cando si che movet e s'adritzat 
si jughes callos ja tilos ischitzat.

G. Piredda 
Si che passamus s'ora in cosigheddas 
est su pùblicu calmu a ingannare, 
ca s'elefante lu fato filare 
a sa manera 'e sas criadureddas; 
poi l'iscudo a trotza a sas canneddas 
e lu fato si chelzo, imbenujare; 
mancari siat colossale e duru 
eo lu domo e setzo a caddu puru.

Piras 
Facia pro facia ite faghes, Piredda, 
s'as de fronte ferotze un'animale? 
Ti salvas c'as de armas s'arsenale 
cun sa bianca e bùvera niedda; 
ma nàrami in sa nave ispatziale 
príte as mandadu prima una catedda? 
Sa prima proa est istada cussa,
«Làica» náda, sa catedda Russa.

G. Piredda 
Ap'isperimentadu in s'animale 
pro chi siat finidu in modu feu; 
ma a Valentina jughen a trofeu 
ca olat e rientrat senza male; 
su satellite b'est artificiale 
chi dat s'imàgine 'e su globo intreu; 
poi che so a sa luna aprodadu 
e so felice a sa terra torradu.

Piras 
Si s'animale aiat jutu manos 
mezus fit arrivadu a costruire; 
ma ite an fatu sos Americanos 
chi àndana sa luna a iscoprire? 
Creìan sa terra ‘e inrichire 
e bi aciapan avanzu 'e vulcanos; 
as ispesu pro tenner cussa paga 
e ch'as in terra su famine a raga.

G. Piredda 
Remundu, àbile o acuilone 
s'est a bolare in altu aventuradu; 
pero sa forza 'e gravitazione 
no at de mesu metro superadu; 
s’òmine sa terrestre atrazione sùperat 
e in òrbita est bintradu, 
meses e meses in altu girende 
e novas da' s'ispàtziu mandende.

Piras 
Gavinu, de tocare s'Empireu
cun sos mesos ch'at issu, s'est illusu; 
pero torradu a terra nd'est delusu 
ca pigadu no est a 'ue est Deu; 
ca Deu nadu l'at: - Omine meu, 
mira chi nd'est su chelu tropu susu; 
ìstadi in terra su tempus chi vives 
e chissà poi mortu chi b'arrives.

G. Piredda 
Remundu, cand'est tempus oportunu 
s'òmine da-e terra andat lontanu, 
ca po Marte fatende sondas sunu, 
po Vènere e po Giove, manu-manu; 
poi su turnu arrivat de Netunu 
de Plutone, Satumu e de Uranu; 
e prosighinde gai arrivat s'ora 
chi a Deu ch'ogo da-e chelu a fora.

Piras 
Òmine beneitu, chi ti siet 
vivínd'e isperantzias favolosas; 
faghes bene s'in terra ti riposas 
ca su segretu 'e su chelu non s'iet; 
e mira chi a narrer cussas cosas 
si t'intenderat Deu sinde riet 
o t'at a narrer in custu paese: 
nen bidu t'apo nen bider mi tése.

G. Piredda 
Remundu, isparas calchi barzeleta 
pro chi apas s'animale ismentigadu; 
ma creo in calidade de poeta 
chi as sa Bìbbia Sacra istudiadu; 
ca cunfirmat chi Elia su profeta 
in carr'e ossos a chelu est boladu 
e no at fatu nudda Deus Dòmine 
cando intrare in chelu 'idet s’òmine.

Piras 
Tue mi cantas su profeta Elia 
chi est eremita in zona desolada, 
foresta 'e buscos e disabitada 
chi solu bi fit issu, ànima ia; 
ma li faghet su corvu cumpagnia 
e-i su pane semper atidu l'ada, 
ca viviat dejunu e-a su solu... 
s'animale de issu at tentu dolu.

G. Piredda 
Su corvu fatu at veces de anghèlu 
pro-chi no apat candidu su mantu; 
ma ca non pioiat da-e tantu 
pregat Elia in su Monte Carmelu; 
Deu li mandat s'aba da-e chelu 
ca iscultat sa sùplica 'e su Santu; 
Elia est de miràculos padronu, 
a pregare, su corvu non fit bonu. 
Piras 
Pero est s'animale inteligente 
c’at de sa ratza umana piedade;
fatèndeli a Elia caridade 
pro l'atire su pane frecuente, 
como nende sa pura veridade, 
su corvu si cumportat santamente; 
e si non bistat ch'est s’òmine ingratu 
bi fit su tantu 'e l'aer santu fatu.

G. Piredda 
A l'aer fatu santu in pompa magna 
est còmica un'iscena curiosa, 
po aer tentu 'idea piedosa 
ca Elia tocadu li at s'intragna; 
ma s'òmine at pregadu a sa sicagna 
e Deu mandat s'abba lucrosa; 
pero non fin girados de cherveddu 
a fagher santu su corvu nieddu.

Piras 
Ma, òmine, a m'iscultas un'iscuta 
e mi rispondes cun sanu sentidu; 
s'òmine chena pane fit famidu 
e mortu si che fit a bentre asciuta; 
invece s'animale lu at nutridu 
e no at fatu Elia fine bruta; 
si s'animale s'òmine at salvadu 
creo ch'apat su chelu meritadu.

G. Piredda 
Po s'animale sa 'uca ispalancas
e ch'at mèritos mannos mi faeddas; 
m'anghelos b'at in chelu e angheleddas 
e tue a issos su corvu afiancas; 
cuddos an alas candidas biancas 
su corvu jughet sas alas nieddas; 
e cantend'e sos ànghelos in coro 
pagu bellu bi fit nieddu-moro.

Piras 
Epuru a sant'Elia fit vicinu 
e l'assistiat cun tant'oriolu; 
essende male postu su terrinu 
su corvu solu bi faghiat bolu; 
nois leamus unu canarinu 
e-i s'armoniosu rusignolu 
e-i su càntigu 'e sa filumena
'estin de festa sa campagna amena.

G. Piredda
Est beru, in sos beranos a-d-ogn'ala 
chi b’at mùsica bella naturale; 
ma cando be-i at lirica a «La Scala» 
aplàudin in modu trionfale; 
si organizat e s'estit de gala 
cando b'at in San Remo festivale, 
po premiare sas menzus cantones 
e no bi jughen cucos e tudones.

Piras 
Tue cantones de s'omine cantas 
e tzertos si prenotan primadios; 
ma in campagna 'eranos e istios 
godin sos campagnolos oras santas, 
si bi mancan sos puzones mios 
paren finas in lutu sas piantas; 
si cantat su puzone adiritura 
sorriet finamentas sa natura.

G. Piredda 
Cussa briga misciada 'e oghes mistas
non paragones cun sa ratza umana;
non bides s'ispetàculu chi dana
cando b'at in su ringhi pugilistas,
calcio, cicismu, automobilistas,
maratona, ginnastica e gincana;
de s’òmine miràculu mazore
a bider totu in su televisore.

Piras 
Ma a su puzone non tét importare 
de s'òmine su jogu e idillìos; 
si s'ambidda ti mancat da' sos rios 
tue no b'andas amos a parare; 
e ti mancat su pische dae su mare 
ite bi faghen barcas e navios; 
o si mancat sa mia selvagina 
fùlias dopieta e carabina.

G. Piredda 
Como po cantu chi che ses incue 
a ti risponder s'ispuntu mi leo, 
ca si tue mancheras in totue 
sa ratza tua iscumparit, creo; 
e si da-e su globo mancas tue 
non cretas chi de fàmine molz’eo; 
ca tando totu su gener'umanu 
té diventare vegetarianu.

Piras 
Si m'ideras morinde arrumba-arrumba
ti tias ponner su lutu pro me,
ca lassaisti su tronu 'e su ré
e pro te veramente fit sa tumba,
proite a su diluviu Noè
in giru che at mandadu una columba;
s'est abasciadu a s'ispecie alada... 
Prìte mandadu s'òmine no b'ada?

G. Piredda 
A Noè primitivu Patriarca
lu presentat sa Bìbbia importante,
príte su primu mesu gallegiante 
at costruidu in fromma de barca; 
passadu su dilùviu, da' s'arca 
su corvu mandat in forma esplorante; 
pero non torrat cussu malandrinu 
c'at agatadu mortorzu in caminu.

Piras 
Su corvu non dipingas vagabundu 
ca fossi est in sas undas annegadu; 
ma poi unu volàtile segundu 
Noè, da' s'arca fora ch'at mandadu; 
e rientrende su signale at dadu 
ch'esistiat sa vida e-i su mundu; 
ma a nd'atire su ramu 'e s'olia 
mi ch’est bistada sa columba mia.

G. Piredda 
Ma de s'òmine est cussa inventzione 
e de aer cuss'arca costruidu,
totu a tempus cun pretzisione 
pienu 'e isperàntzia e ardidu; 
prima sa ratza umana at preferidu 
poi de animales su masone; 
totu che pigat a s'arca navale 
e salvat òmine cun animale.

Piras 
A finire su tema so custrintu 
prite l'an ordinadu dae insaras, 
poi de aer descritu e dipintu 
tantas figuras nòbiles e caras; 
ca s'animale vivet de istintu 
e lu coronan sas virtudes raras; 
prite jughet talentu in su cherveddu 
pecadu chi li mancat su faeddu.